Hatályos:2021. január 1-től

**378/2020. (VII. 30.) Korm. rendelet**

**a kiemelt állami temetésekről**

A Kormány az Alaptörvény 15. cikk (3) bekezdésében meghatározott eredeti jogalkotói hatáskörében, az Alaptörvény 15. cikk (1) bekezdésében meghatározott feladatkörében eljárva a következőket rendeli el:

**1. §** A Kormány, a nemzet mély tiszteletének, megbecsülésének és hálájának kifejezéseként kiemelt állami temetést biztosít annak az elhunyt személynek, aki életútja, a magyarság szolgálatában kifejtett tevékenysége révén kiérdemelte a nemzet megbecsülését. A kiemelt állami temetéssel méltó módon kíván végső búcsút venni a Kormány mindazoktól, akik a magyarság hírnevének öregbítése, a nemzeti összetartozás erősítése, Magyarország fejlődése érdekében kiemelkedő teljesítményükkel szolgálták a magyar népet.

**2. §** E rendelet alkalmazásában rendelkezésre jogosult közeli hozzátartozó: az elhunyt elhalálozása előtt vele együtt élő házastársa vagy bejegyzett élettársa, ennek hiányában az elhunyt egyéb közeli hozzátartozója a törvényes öröklés rendje szerint.

**3. §** (1) Kiemelt állami temetésre javaslatot tehet

*a)* a Kormány tagja,

*b)* a köztársasági elnök, országgyűlési képviselő, az Állami Számvevőszék elnöke, az Alkotmánybíróság elnöke, a Magyar Nemzeti Bank elnöke, a Kúria elnöke, az Országos Bírósági Hivatal elnöke, a legfőbb ügyész, az alapvető jogok biztosa, valamint

*c)* a Nemzeti Emlékhely és Kegyeleti Bizottság elnöke.

(2) A kiemelt állami temetésre vonatkozó javaslat tartalmazza:

*a)* az elhunyt születési helyét, idejét és anyja nevét,

*b)* a halál időpontját,

*c)* az elhunyt pályafutásának leírását és rövid értékelését,

*d)* a rendelkezésre jogosult közeli hozzátartozó nevét, elérhetőségét,

*e)* ha ismert, a temetés tervezett helyét és idejét,

*f)* a sírhely adományozására irányuló előterjesztést,

*g)* a javaslat indokolását.

**4. §** (1) A kiemelt állami temetés megrendezéséhez az anyakönyvi ügyekért felelős miniszter (a továbbiakban: miniszter) azzal a feltétellel meghozott, javaslatot támogató döntése szükséges, hogy a rendelkezésre jogosult közeli hozzátartozó ahhoz hozzájárul.

(2) Az (1) bekezdés szerinti támogató döntéséről a miniszter írásban haladéktalanul értesíti a rendelkezésre jogosult közeli hozzátartozót, a javaslattevőt és a Nemzeti Örökség Intézetét (a továbbiakban: NÖRI).

(3) A miniszter támogató döntése esetén a rendelkezésre jogosult közeli hozzátartozó hozzájárulását haladéktalanul be kell szerezni. Több rendelkezésre jogosult közeli hozzátartozó esetén valamennyiük hozzájárulását be kell szerezni. Amennyiben a rendelkezésre jogosult közeli hozzátartozó a hozzájárulását nem adja meg, a kiemelt állami temetés megrendezésére nem kerül sor.

(4) Rendelkezésre jogosult közeli hozzátartozó hiányában, illetve annak megkeresésére irányuló eljárás sikertelensége esetén - a megkeresés eredménytelenségétől számított 15 napot követően - a hozzájárulást megadottnak kell tekinteni.

**5. §** (1) Az elhunyt személy érdemeihez méltó végső búcsúztatásáról a Kormány felhatalmazása alapján a NÖRI gondoskodik a 4. § (1) bekezdése alapján meghozott döntés szerint, azzal, hogy az elhunyt végakarata, illetve annak hiányában a rendelkezésre jogosult közeli hozzátartozó akarata szerinti

*a)* Magyarország területén lévő temetőben,

*b)* sírhelyen,

*c)* az állami protokoll szerint meghívandó személyi körön felüli meghívottak körében,

*d)* szertartással,

*e)* búcsúztató műsorral

szervezi meg a temetést.

(2) A kiemelt állami temetéssel összefüggő sajtónyilvánosságról a miniszter határoz.

**6. §** A kiemelt állami temetés költségeit a NÖRI viseli.

**7. §** Az elhunyt és a rendelkezésre jogosult közeli hozzátartozónak a 3. § (2) bekezdése szerinti adatait

*a)* a 3. § (1) bekezdése szerinti javaslattevő és a 4. § (1) bekezdése szerinti támogató döntés meghozatalára jogosult személy - az ehhez szükséges mértékben - a kiemelt állami temetésre irányuló javaslat előkészítése, a támogató döntés meghozatala, illetve a kiemelt állami temetés lebonyolítása iránt tett intézkedések megtétele céljából, a támogató döntés meghozataláig, illetve a kiemelt állami temetés lebonyolításáig, valamint

*b)* a NÖRI a kiemelt állami temetést támogató döntés esetén - az ehhez szükséges mértékben - a kiemelt állami temetés lebonyolításának céljából, annak lebonyolításáig

kezeli.

**8. §** Ez a rendelet 2021. január 1-jén lép hatályba.